**ELŐTERJESZTÉS**

Tiszavasvári Város Önkormányzata Képviselő-testületének

**2017. június 29-én**

tartandó rendes ülésére

Az előterjesztés tárgya: **A mezei őrszolgálat bővítésének lehetőségéről**

Melléklet: -

Az előterjesztés előadója: Dr. Fülöp Erik polgármester

Az előterjesztés témafelelőse: Erdei Kolett köztisztviselő

Az előterjesztés ügyiratszáma: /2017.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
|  |  |

Az ülésre meghívni javasolt szervek, személyek: -

Egyéb megjegyzés: -

Tiszavasvári, 2017. június 23.

 **Erdei Kolett**

 **témafelelős**

**Tiszavasvári Város Polgármesterétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 e–mail: tvonkph@tiszavasvari.hu**

Témafelelős: Erdei Kolett

**ELŐTERJESZTÉS**

- a Képviselő-testülethez -

**A mezei őrszolgálat bővítésének lehetőségéről**

Tisztelt Képviselő-testület!

1. **Jelenlegi helyzet, bővítés indokoltsága**

A Magyarország helyi önkormányzatairól szóló 2011. évi CLXXXIX. törvény 17. § (1) bekezdése alapján a települési és a fővárosi önkormányzat a helyi közbiztonságról, vagyonának, más értékének védelméről kényszerítő eszköz alkalmazására törvény alapján jogosult szervezet létrehozásával is gondoskodhat.

A fegyveres biztonsági őrségről, a természetvédelmi és mezei őrszolgálatról szóló 1997. évi CLIX. törvény továbbiakban: Mőrtv.) 16. § (1) bekezdése alapján a települési önkormányzat a közigazgatási területéhez tartozó termőföldek – ide nem értve az erdőt, halastavat – őrzéséről mezei őrszolgálat létesítésével gondoskodhat.

A termőföld védelméről szóló 2007. évi CXXIX. törvény 2. § 19. pontja kimondja, hogy **a termőföld az a földrészlet**, amely a település külterületén fekszik, és az ingatlan-nyilvántartásban **szántó, szőlő, gyümölcsös, kert, rét, legelő (gyep),** nádas vagy fásított terület **művelési ágban van nyilvántartva**.

 Tiszavasvári Város Önkormányzata Képviselő-testülete a 4/1999. (IV.08.) rendeletével (továbbiakban: Rendelet) hagyta jóvá a mezei őrszolgálat működését. A Rendelet 6 fővel hozta létre a mezei őrszolgálatot, azonban az önkormányzat jelenleg 1 fő mezőőrt foglalkoztat. Több mezőgazdasági vállalkozó jelezte az önkormányzat felé, hogy a tulajdonukban, használatukban lévő termőföldek védelme számukra is nagy problémát okoz, sok esetben annak őrzése nem megoldott. **A megnövekedett termény-, illetve falopások, egyéb mezőgazdasági károkozások, külterületen történő illegális hulladéklerakások, engedély nélküli legeltetések megakadályozása érdekében, a földtulajdonosokkal folytatott informális egyeztetés alapján is igény mutatkozik a mezei őrszolgálat kibővítésére, melyet a védeni kívánt termőföldek nagysága is indokol.**

**Az Mőrtv. 18. § (2) bekezdése kimondja, hogy az őrszolgálat létszámát a működési területhez mérten úgy kell megállapítani, hogy annak napi, rendszeres ellenőrzése biztosítható legyen.**

1. **Mezei őrszolgálat bővítésével kapcsolatos önkormányzati feladatok**

Az Mőrtv. 19.§ (1a) bekezdése alapján az önkormányzat az őrszolgálat megalakítása előtt az egyes rendészeti feladatokat ellátó személyek tevékenységéről, valamint az egyes törvényeknek iskolakerülés elleni fellépést biztosító módosításáról szóló 2012. évi CXX. törvényben (a továbbiakban: Rtv.) meghatározott **együttműködési megállapodást köt a rendőrséggel.** **A mezőőr, a megállapodás megkötését követően gyakorolhatja az intézkedéseket, kényszerítő eszközöket.** A mezei őrszolgálat létrehozását, kibővítését be kell jelenteni az illetékes mezőgazdasági igazgatási szervnek, mely a földművelésügyi igazgatási hatáskörben eljáró járási hivatal. A bejelentésnek tartalmaznia kell az őrszolgálat létszámát, az őrzött terület mértékét és a földrészletek helyrajzi számát.

1. **A mezőőr jogállása, jogosultsága és kötelezettségei**

**III.1. A mezőőr a termőföldek őrzését, valamint a termőföldön, illetve ahhoz tartozó termények és termékek, felszerelések, eszközök, haszonállatok, továbbá mezőgazdasági építmények, földmérési jelek vagyonvédelmét ellátó személy.**

A mezőőr feladatát az őrszolgálatot létrehozó települési önkormányzat utasításai szerint végzi, szakmai felügyeletét a mezőgazdasági igazgatási szerv és a rendőrség látja el.

**III.2. Képzés, továbbképzés, vizsgáztatás**

A megyei kormányhivatal földművelésügyi igazgatósága (a továbbiakban: földművelésügyi igazgatóság) a mezőőrök számára vizsgát és tanfolyamot szervez. Az eredményes mezőőri-és rendészeti szakvizsgát tett mezőőr az alkalmazására vonatkozó jogviszony létrehozását követően az földművelésügyi igazgatóságnak vezetője előtt esküt tesz. A mezőőrnek évenként a földművelésügyi igazgatóság által szervezett továbbképzésen részt kell vennie. A mezőőrnek a törvényben meghatározott tevékenység folytatására való jogosultságát a rendőrség által kiadott szolgálati igazolvány igazolja. A mezőgazdasági igazgatási szerv a mezőőr számára az előírt vizsga és eskü letétele után szolgálati naplót ad ki.

**III.3. A mezőőr feladatai**

A mezőőr a működési területén:

* azzal a járművel szemben, amelyről alaposan feltételezhető, hogy azon a működési területről származó jogellenesen szerzett szállítmány van,
* azzal a személlyel szemben, aki a nála vagy az általa használt járművön lévő szállítmány megszerzésének jogszerűségét nem valószínűsíti

jogosult és köteles az Rtv.-ben meghatározott intézkedések és kényszerítő eszközök alkalmazására.

A mezőőr a működési területén jogosult és köteles továbbá a jogtalanul legeltetett, illetőleg felügyelet nélkül talált állatot a tulajdonosnak átadni.

A mezőőr köteles a feladatának ellátása során tudomására jutott bűncselekményekről, valamint – ha saját intézkedésének a feltételei nem állnak fenn – tudomására jutott szabálysértésről a rendőrséget vagy az ügyben hatáskörrel rendelkező más szervet haladéktalanul értesíteni, illetve hatáskörrel rendelkező szerv eljárást kezdeményezni.

Ha a mezőőr jogtalanul legeltetett vagy felügyelet nélkül talált állat tulajdonosát nem tudja megállapítani, ezt követően a felelős őrzés szabályai szerint rendelkezik az állat elhelyezéséről.

A mezőőr gondoskodik az őrzött területen észlelt károkozás esetén a terület tulajdonosának, használójának értesítéséről. Jogszabálysértés gyanúja esetén a mezőőr értesíti az Mőrtv. 23. §-ának (4) bekezdése szerinti hatóságot.

A mezőőr tevékenysége során együttműködik:

1. a katasztrófavédelemmel
2. a Nemzeti Adó- és Vámhivatal vámszerveivel
3. a hivatásos állami és önkormányzati tűzoltósággal
4. a természetvédelmi őrszolgálattal
5. az erdészeti hatósággal
6. a vadászati hatósággal
7. a halászati hatósággal
8. az önkormányzati szervekkel
9. a járási hivatallal
10. a fegyveres biztonsági őrséggel, valamint
11. az egyesületekkel.

A mezőőr sörétes vadászlőfegyverrel, a rendőrségnél rendszeresített könnygázszóró palackkal, valamint formaruhával való ellátásáról az önkormányzat gondoskodik. A rendészeti feladatokat ellátó személyek, valamint a fegyveres biztonsági őrök ruházati ellátására vonatkozó részletes szabályokról szóló 70/2012. (XII. 14.) BM rendelet 5. melléklete határozza meg a mezőrök formaruházatát.

A mezőőr feladatának ellátása során a rendőrségnél rendszeresített gázsprayt és könnygázszóró palackot (továbbiakban: vegyi eszköz) és sörétes vadászlőfegyvert, valamint az ehhez szüksége mennyiségű és minőségű lőszert tarthatja magánál, illetve használhatja.

1. **A Mezei őrszolgálat kibővítésének költségvonzata**

**A Mőrtv. 19.§ (1) bekezdése szerint az önkormányzati mezei őrszolgálat megalakítási, fenntartási és működési költségeit a földhasználó, ha ez ismeretlen, a tulajdonos által kifizetett** **mezőőri járulékból és a központi költségvetés által biztosított hozzájárulásból kell fedezni.**

**Központi költségvetés:** a mezei őrszolgálat megalakítási költségeinek fedezetére 500.000 Ft/fő egyszeri támogatás, illetve a fenntartáshoz és működéshez 90.000 Ft/fő/hó hozzájárulás igényelhető. A Kormányhivatallal történő egyeztetés alapján az 500.000 Ft/fő egyszeri támogatás az őrszolgálat bővítésére is értendő.

**Mezőőri járulék:** hatályos Rendeletünk a mezőőri járulék mértékét a szántó művelési ágú terület után 564 Ft+ÁFA/év/ha összegben, zártkerti terület után 13.716 Ft+ÁFA/év/ha összegben állapítja meg.

**Tiszavasvári közigazgatási területén - *2000. évi adatoknak megfelelően* - az alábbi nagyságú és művelési ágú területek találhatók:**

1. szántó 8866 ha
2. legelő 540 ha
3. rét 190 ha
4. zártkert 64.77 ha

**Összesen: 10480 ha**

**Tekintettel az esteleges jövőbeli bővítésre, megvizsgáltuk a környező településeken működő mezei őrszolgálatokat, a járulék meghatározásának módját, melyek az alábbiak szerint kerültek meghatározásra:**

**Debrecen:**

szántó művelési ágú termőföld esetén: 1000 Ft/ha/év,

rét, legelő, nádas művelési ágú termőföld esetén: 200 Ft/ha/év,

szőlő, kert, gyümölcsös művelési ágú termőföld esetén: 4000 Ft/ha/év.

**Hajdúhadház:**

külterületi szántó, kert, szőlő, gyümölcsös művelési ágú termőföldek esetében 1.000.- Ft/ha/év

**Balmazújváros:**

zártkerti földtulajdon esetén 1.000,- Ft/év/parcella,

szántó művelési ágú földtulajdon esetén 4.000,- Ft/év/ha,

gyep, rét, legelő, nádas művelési ágú földtulajdon esetén 500,- Ft/év/ha.

**Hajdúnánás:**

szántó művelési ágú földterületek esetében 1.000 Ft/hektár

gyep (rét, legelő) és nádas művelési ágú földterületek esetében  100 Ft/hektár

gyümölcsös művelési ágú földterületek esetében 3.500 Ft/hektár

zártkertek 2,-Ft/ m2

**Polgár:**

szántó esetén 900 Ft/ha/év,

rét, legelő, nádas művelési ágú termőföld esetén 600 Ft/ha/év,

kert, zártkert, művelési ágú termőföld esetén 2000 Ft/hrsz/év,

szőlő, gyümölcsös művelési ágú termőföld esetén 4000 Ft/ha/év.

**Ibrány:**

a mezőőri járulék éves mértéke művelési ágtól függetlenül egységesen 1200 Ft/ha*,*de legalább 1000 Ft/év.

**A mezőőri járulék mértékét és megfizetésének módját az önkormányzat helyi rendeletben szabályozza.** **A törvényi szabályozás a mezőőri járulék összegét nem határozza meg, így arról a testület szabadon dönthet. A mezőőri járulék adók módjára behajtandó köztartozásnak minősül. Az eljárásra az ingatlan fekvése szerinti települési önkormányzati jegyzője jogosult.**

A kibővítés felülvizsgálatát követően a hatályos Rendeletet szükséges felülvizsgálni akként, hogy:

* **milyen művelési ágú területek után kell fizetni mezőőri járulékot,**
* **járulék mértékének meghatározása,**
* **ki mentesülhet a járulék megfizetése alól**
* **a földtulajdonosi nyilatkozat bevezetése.**

A mezei őrszolgálat kibővítésétől remélhető, hogy a külterületeken jelentkező jogsértő cselekmények száma csökkeni fog, az elkövetett cselekmények nagyobb számban kerülnek felderítésére, a folyamatos mezőőri jelenléttel a földtulajdonosok nagyobb biztonságban tudhatják értékeiket.

Amennyiben a mezei őrszolgálat kibővítésének lehetőségét elfogadja a Képviselő-testület, akkor az előkészítés során tisztázásra kerülnek az alapfeltételek, mint a területek pontos adatai, lefolytatásra kerül a nyilvántartásba-vételi eljárás, illetve módosításra kerül a rendelet.

**Megkérem a Tisztelt Képviselő-testületet hozza meg elvi döntését a mezei őrszolgálat bővítésének lehetőségével kapcsolatban.**

Tiszavasvári, 2017. június 26.

 **Dr. Fülöp Erik**

 **polgármester**

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**…/2017.(VI.29.) Kt. sz.**

**határozata**

**A mezei őrszolgálat kibővítésének lehetőségéről**

Tiszavasvári Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX tv. 10. § (2) bekezdése, valamint a fegyveres biztonsági őrségről, a természetvédelmi és mezei őrszolgálatról szóló 1997. évi CLIX. 16. § (1) bekezdése alapján úgy dönt, hogy:

1. Megvizsgálja Tiszavasvári Város közigazgatási területén működő mezei őrszolgálat kibővítésnek lehetőségét.

1. Felkéri a polgármestert, hogy a soron következő rendes ülésre vizsgálja meg a mezei őrszolgálat kibővítésének lehetőségét, az erről szóló anyagot terjessze a Képviselő-testület elé.

**Határidő:** esedékességkor **Felelős:** Dr. Fülöp Erik polgármester

1. Felkéri a jegyzőt, hogy a vizsgálja felül a mezei őrszolgálatról szóló rendeletet.

**Határidő:** esedékességkor **Felelős:** Badics Ildikó jegyző